Βρυξέλλες, 20.4.2005

COM (2005) 156 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Ένα ευρωπαϊκό μέλλον για το Κοσσυφοπέδιο

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Ένα ευρωπαϊκό μέλλον για το Κοσσυφοπέδιο

Στόχος της παρούσας ανακοίνωσης

Η ευρωπαϊκή προοπτική των Δυτικών Βαλκανίων, που επιβεβαιώθηκε στη δήλωση της Θεσσαλονίκης τον Ιούνιο του 2003, είναι ανοικτή και για το Κοσσυφοπέδιο.[1] Σύμφωνα με την απόφαση 1244 του Συμβουλίου Ασφαλείας των Ηνωμένων Εθνών, το Κοσσυφοπέδιο οφείλει να ξεπεράσει την απομόνωσή του και να συμμετάσχει στην πορεία της περιοχής προς την Ευρώπη.

Το τρέχον έτος είναι σημαντικό για το Κοσσυφοπέδιο. Τα Ηνωμένα Έθνη θα προβούν σε διεξοδική εξέταση της εκπλήρωσης των προϋποθέσεων για το Κοσσυφοπέδιο εάν το επιτρέπουν οι συνθήκες. Αυτό θα μπορούσε να ανοίξει την οδό για την έναρξη της διαδικασίας που θα οδηγήσει στη διευθέτηση του μελλοντικού καθεστώτος του Κοσσυφοπεδίου.

Η Ευρωπαϊκή Ένωση υποστηρίζει ενεργά την αποστολή των Ηνωμένων Εθνών στο Κοσσυφοπέδιο καθώς και εκείνη του ΝΑΤΟ (KFOR) και συνεργάζεται στενά με τα προσωρινά όργανα αυτοδιοίκησης (ΠΟΑ), ώστε να διευκολυνθεί η πρόοδος του Κοσσυφοπεδίου προς τη δημιουργία μιας δημοκρατικής και πολυεθνοτικής κοινωνίας στην οποία όλες οι κοινότητες θα μπορούν να ζήσουν σε κλίμα ειρήνης και ευημερίας.

Καθιστώντας πιο απτή την ευρωπαϊκή προοπτική του Κοσσυφοπεδίου, η Επιτροπή μπορεί να προσφέρει σημαντική πολιτική συμβολή στην επίλυση εκκρεμών προβλημάτων και να εξασφαλίσει τη σταθερότητα ολόκληρης της περιοχής. Η Επιτροπή έχει αναπτύξει μέσα, των οποίων αποδείχθηκε η αποτελεσματικότητα κατά τη διαδικασία προένταξης και διεύρυνσης. Η πείρα αυτή πρέπει να αξιοποιηθεί για να βοηθηθεί το Κοσσυφοπέδιο να κατακτήσει το μέλλον που προδιαγράφεται στα συμπεράσματα του Συμβουλίου Γενικών Υποθέσεων της 21-22 Φεβρουαρίου,[2] και να διασφαλιστεί ότι ισχύουν οι ίδιες προϋποθέσεις για όλη την περιοχή.

Το Συμβούλιο Γενικών Υποθέσεων και Εξωτερικών Σχέσεων της 21-22 Φεβρουαρίου 2005 κάλεσε την Ευρωπαϊκή Επιτροπή, τον Ύπατο Εκπρόσωπο/Γενικό Γραμματέα και την προεδρία να εξετάσουν, από κοινού με τα Ηνωμένα Έθνη και τους λοιπούς σχετικούς παράγοντες, ποια θα μπορούσε να είναι η μελλοντική συμβολή της Ευρωπαϊκής Ένωσης στις προσπάθειες της διεθνούς κοινότητας στο Κοσσυφοπέδιο για την εφαρμογή της απόφασης 1244, στη συνολική αξιολόγηση της εφαρμογής των προϋποθέσεων, καθώς και στα μεταγενέστερα στάδια της διαδικασίας. Η παρούσα ανακοίνωση αποτελεί συμβολή στην εν λόγω εξέταση· εστιάζεται στους τομείς κοινοτικής αρμοδιότητας που υπάγονται στη δικαιοδοσία της Επιτροπής.

Η παρούσα ανακοίνωση επικεντρώνεται κυρίως στις οικονομικές πτυχές της ανάπτυξης του Κοσσυφοπεδίου, στη δημιουργία θεσμών, στη συνδρομή της ΕΚ και στο περιφερειακό πλαίσιο. Όλοι αυτοί οι παράγοντες εντάσσονται σε ένα ευρύτερο πλαίσιο, στο οποίο συμπεριλαμβάνονται το περιβάλλον ασφάλειας, η πολιτική νομιμότητα και η συμφιλίωση μεταξύ των κοινοτήτων. Χωρίς ασφάλεια και συμφιλίωση δεν θα πραγματοποιηθούν επενδύσεις και το Κοσσυφοπέδιο θα εξακολουθήσει να εξαρτάται από τη βοήθεια. Η Επιτροπή είναι έτοιμη να προσφέρει τη συμβολή της στα θέματα αυτά, συνεργαζόμενη με τα λοιπά θεσμικά όργανα της ΕΕ.

Η συμβολή της Ευρωπαϊκής Επιτροπής στη γενική δέσμευση της ΕΕ έναντι του Κοσσυφοπεδίου

Από την αρχή του πολέμου το 1999, η Ευρωπαϊκή Ένωση έχει αναλάβει δέσμευση έναντι του Κοσσυφοπεδίου, καταβάλλοντας σημαντικές οικονομικές και πολιτικές προσπάθειες για την εδραίωση διαρκούς ειρήνης και τον εκδημοκρατισμό. Το Ευρωπαϊκό Συμβούλιο της Κολωνίας, τον Ιούνιο του 1999, τόνισε τη δέσμευση της ΕΕ να διαδραματίσει πρωτεύοντα ρόλο στην ανασυγκρότηση του Κοσσυφοπεδίου. Αμέσως μετά το τέλος του πολέμου, η Ευρωπαϊκή Επιτροπή χορήγησε 378 εκατ. ευρώ έκτακτης ανθρωπιστικής βοήθειας. Έστειλε επί τόπου επιχειρησιακή ομάδα (taskforce) για την εφαρμογή των πρώτων προγραμμάτων ανασυγκρότησης, συνδέοντας τις ενέργειες έκτακτης ανάγκης με τα πιο μακροπρόθεσμα αναπτυξιακά προγράμματα τα οποία εφαρμόζει η Ευρωπαϊκή Υπηρεσία για την Ανασυγκρότηση (περισσότερο από 1 δις ευρώ μέχρι στιγμής) και κατέβαλε έκτακτη χρηματοδοτική ενίσχυση ύψους 65 εκατ. ευρώ στον ενοποιημένο προϋπολογισμό του Κοσσυφοπεδίου. Η ΕΕ ανέλαβε επίσης τη δέσμευση να συμμετάσχει στην αποστολή των Ηνωμένων Εθνών για την προσωρινή διοίκηση του Κοσσυφοπεδίου (UNMIK), με την καθιέρωση του πυλώνα IV και καταβολή συνεισφοράς, μέχρι στιγμής, μεγαλύτερης των 100 εκατ. ευρώ στις διοικητικές της δαπάνες.

Εντούτοις, έξι χρόνια μετά τον πόλεμο, η σταθερότητα της εν λόγω περιοχής παραμένει εύθραυστη. Η ηρεμία με την οποία ο πληθυσμός αποδέχθηκε την απόφαση του τότε πρωθυπουργού, κ. Haradinaj, να συνεργαστεί με το Διεθνές Ποινικό Δικαστήριο για την πρώην Γιουγκοσλαβία, τον Μάρτιο του 2005, αποδεικνύει την πρόοδο που επιτελέστηκε στο Κοσσυφοπέδιο όσον αφορά τη σταθερότητα των δημοκρατικών θεσμών· ωστόσο, αρκούν ορισμένες εξτρεμιστικές ενέργειες για να αποσταθεροποιηθεί η κατάσταση. Επιβάλλεται η εκ νέου κινητοποίηση των πολιτικών και τεχνικών δυνατοτήτων της Επιτροπής, προκειμένου να ενισχυθούν η οικονομική ανάπτυξη και η μακροπρόθεσμη ευρωπαϊκή προοπτική του Κοσσυφοπεδίου.

Η μακροπρόθεσμη προοπτική: το ευρωπαϊκό μέλλον του Κοσσυφοπεδίου

Από το Ευρωπαϊκό Συμβούλιο της Θεσσαλονίκης κι έπειτα, η προοπτική της ευρωπαϊκής ένταξης βρίσκεται στο κέντρο της πολιτικής μας έναντι τόσο του Κοσσυφοπεδίου όσο και του συνόλου των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης (ΔΣΣ). Καθώς αρχίζει η πορεία των γειτονικών του χωρών προς την Ευρώπη, είναι σημαντικό το Κοσσυφοπέδιο να μη μείνει πίσω.

Στην ευρωπαϊκή εταιρική σχέση για το Κοσσυφοπέδιο, η οποία εγκαθιδρύθηκε τον Ιούνιο του 2004[3], ορίζονται δράσεις για την επίτευξη της εκπλήρωσης των προϋποθέσεων. Οι αρχές του Κοσσυφοπεδίου ανταποκρίθηκαν με ένα σχέδιο δράσης το οποίο: 1) ορίζει μέτρα για την εκπλήρωση των προϋποθέσεων προτεραιότητας και μεταγενέστερα στάδια· 2) αξιολογεί το κόστος για την κυβέρνηση του Κοσσυφοπεδίου και 3) προσδιορίζει τη βοήθεια που απαιτείται για τη διενέργεια διεξοδικής αξιολόγησης των προϋποθέσεων και, πιο μακροπρόθεσμα, την εφαρμογή της ατζέντας ευρωπαϊκής προσέγγισης. Είναι σκόπιμο να ενημερώνεται τακτικά αυτό το σχέδιο δράσης και να καθοριστεί σαφώς η συνάρτησή του με τον προϋπολογισμό, ώστε να αποτελέσει το βασικό μέσο το οποίο θα καθοδηγεί το πρόγραμμα εργασίας της κυβέρνησης.

Ο μηχανισμός παρακολούθησης της Διαδικασίας Σταθεροποίησης και Σύνδεσης (ΜΠΣ) θέτει ένα πλαίσιο για την εξέταση της προόδου του Κοσσυφοπεδίου όσον αφορά την υλοποίηση της ευρωπαϊκής εταιρικής σχέσης. Η Επιτροπή προτίθεται να παρακολουθήσει την πρόοδο σχετικά με την εφαρμογή των προϋποθέσεων των Ηνωμένων Εθνών, προκειμένου να βελτιωθεί η γενική κατανόηση της κατάστασης από την ΕΕ. Η Επιτροπή σκοπεύει να αναπτύξει τις ειδικές ομάδες ανά τεχνικό τομέα στο πλαίσιο του ΜΠΣ, ώστε να εμβαθυνθούν οι συζητήσεις μεταξύ των εμπειρογνωμόνων των υπουργείων και εκείνων των υπηρεσιών της Επιτροπής.

Στις ετήσιες εκθέσεις για τη Διαδικασία Σταθεροποίησης και Σύνδεσης, τις οποίες αναμένεται να υποβάλει το φθινόπωρο του 2005, η Επιτροπή θα αξιολογήσει την πρόοδο του Κοσσυφοπεδίου και θα αναθεωρήσει τις συστάσεις που περιέχονται στην ευρωπαϊκή εταιρική σχέση.

Προκειμένου να επιτευχθεί ο απώτερος στόχος της Διαδικασίας Σταθεροποίησης και Σύνδεσης, δηλαδή η ένταξη στην Ευρωπαϊκή Ένωση, η τελευταία οφείλει να καθιερώσει συμβατικές σχέσεις με τους εταίρους της. Προς το παρόν, δεν εξετάζεται το ενδεχόμενο διαπραγμάτευσης κανονικής συμφωνίας σταθεροποίησης και σύνδεσης με το Κοσσυφοπέδιο. Εντούτοις, η Επιτροπή είναι αποφασισμένη να αναζητήσει δημιουργικές λύσεις, ώστε να εξασφαλιστεί ότι το Κοσσυφοπέδιο μπορεί να επωφεληθεί πλήρως από όλα τα μέσα της ΕΕ και – ανάλογα με την έκβαση των συζητήσεων για το καθεστώς – να συνάψει ενδεχομένως, σε εύθετο χρόνο, συμβατικές σχέσεις με την Ένωση.

Οικονομική ανάπτυξη

Η μεσοπρόθεσμη και μακροπρόθεσμη σταθερότητα στο Κοσσυφοπέδιο εξαρτάται από την οικονομική του ανάπτυξη. Μολονότι έχει συντελεστεί πρόοδος από το 1999, το Κοσσυφοπέδιο παραμένει η φτωχότερη περιοχή των Δυτικών Βαλκανίων. Ο πληθυσμός του 1,9 εκατομμυρίου κατοίκων, περίπου, έχει πολύ χαμηλό κατά κεφαλή ΑΕγχΠ, της τάξης των 1000 ευρώ. Σύμφωνα με στοιχεία του 2003 που προέρχονται από τη Στατιστική Υπηρεσία του Κοσσυφοπεδίου, το ποσοστό ανεργίας ανέρχεται περίπου σε 50%. Προκειμένου να αυξηθεί το βιοτικό επίπεδο και να μειωθούν η φτώχεια και η ανεργία, η οικονομία του Κοσσυφοπεδίου πρέπει να σημειώσει ταχύρρυθμη ανάπτυξη για εκτεταμένη χρονική περίοδο. Ωστόσο, η οικονομική ανάπτυξη του Κοσσυφοπεδίου δεν επέτρεψε την εκπλήρωση της προϋπόθεσης αυτής. Η αβεβαιότητα σχετικά με το μελλοντικό καθεστώς του Κοσσυφοπεδίου αποτελεί αναμφίβολα σοβαρό εμπόδιο για την οικονομική ανάπτυξη· εντούτοις, η αντιμετώπιση των οικονομικών του προβλημάτων δεν μπορεί να αναβληθεί μέχρι να διευθετηθεί το θέμα του καθεστώτος.

Τόνωση της ανάπτυξης στο Κοσσυφοπέδιο

Τα βαθιά ριζωμένα οικονομικά και κοινωνικά προβλήματα του Κοσσυφοπεδίου δημιουργούν κρίσιμες προκλήσεις για την UNMIK (ιδίως στο πλαίσιο του πυλώνα IV) και για τα προσωρινά όργανα αυτοδιοίκησης. Απαιτείται στενή συνεργασία εκ μέρους των τελευταίων αυτών φορέων προκειμένου να αντιμετωπιστούν οι οικονομικές προτεραιότητες που καθορίζονται στο σχέδιο επίτευξης των προϋποθέσεων για το Κοσσυφοπέδιο και στην ευρωπαϊκή εταιρική σχέση.

Η Επιτροπή θα παράσχει, ανάλογα με τις ανάγκες, συμβουλές για τη χάραξη πολιτικών, τεχνική βοήθεια και οικονομική στήριξη, ούτως ώστε:

- να υποστηρίξει την προετοιμασία, από την κυβέρνηση, ενός εκτενούς Σχεδίου ανάπτυξης για το Κοσσυφοπέδιο και τη χάραξη ενός βιώσιμου φορολογικού πλαισίου με την καθιέρωση ενός Μεσοπρόθεσμου πλαισίου δαπανών (ΜΠΔ), το οποίο έχει ζωτική σημασία για να υπάρξει συνεκτικός δημοσιονομικός προγραμματισμός και να διορθωθεί το δυσβάστακτο δημοσιονομικό έλλειμμα. Η καθιέρωση ενός ΜΠΔ, το οποίο θα πρέπει να καταρτιστεί σε στενή συνεργασία με το ΔΝΤ και την Παγκόσμια Τράπεζα, αναμένεται να ενοποιήσει τις χρηματοδοτικές ανάγκες των αρμόδιων υπουργείων και των δημόσιων επιχειρήσεων (συμπεριλαμβανομένων των επενδύσεων που προβλέπονται στο Πρόγραμμα Δημοσίων Επενδύσεων)·

- να εξακολουθήσει να υποστηρίζει την εκτέλεση της εντολής που δόθηκε στη Διαχειριστική Υπηρεσία του Κοσσυφοπεδίου (Kosovo Trust Agency), η οποία συνίσταται στην ιδιωτικοποίηση των κοινωνικοποιημένων επιχειρήσεων, με σκοπό να επιτραπεί η ταχεία παραγωγική χρήση των στοιχείων του ενεργητικού. Η Επιτροπή θα υποστηρίξει επίσης την ιδιωτικοποίηση και την αναδιάρθρωση των δημόσιων επιχειρήσεων , ιδίως των υπηρεσιών κοινής ωφέλειας. Είναι ανάγκη να εξασφαλιστεί ότι δίνεται συνέχεια στις συστάσεις που διατυπώθηκαν μετά τους ελέγχους των εν λόγω επιχειρήσεων και να υπάρξει μέριμνα για την ταχεία ολοκλήρωση των εν εξελίξει ερευνών από την OLAF και το OIOS (Γραφείο Υπηρεσιών Εσωτερικού Ελέγχου των Ηνωμένων Εθνών)·

- να υποστηριχθεί η δημιουργία ενός ευνοϊκότερου περιβάλλοντος για τον ιδιωτικό τομέα , ιδίως διευκολύνοντας την ανάπτυξη των μικρομεσαίων επιχειρήσεων (ΜΜΕ). Από το 2003, το Κοσσυφοπέδιο έχει αναλάβει τη δέσμευση να τηρεί τις αρχές του Ευρωπαϊκού χάρτη για τις μικρές επιχειρήσεις, αλλά η ικανότητά του να εφαρμόζει το χάρτη εξακολουθεί να παρεμποδίζεται από δημοσιονομικούς και διοικητικούς περιορισμούς. Απαιτείται περαιτέρω πρόοδος όσον αφορά, αφενός, τη δημιουργία μέσων χρηματοδότησης των ΜΜΕ, υπηρεσιών στήριξης των επιχειρήσεων, σύγχρονων, ταχέων και φθηνών συστημάτων καταχώρισης και αδειοδότησης των επιχειρήσεων και, αφετέρου, την ανάπτυξη του επιχειρηματικού πνεύματος και ειδικής υποδομής για την προώθηση της επιχειρηματικής δραστηριότητας. Η χάραξη μεσοπρόθεσμης στρατηγικής για τις ΜΜΕ θα συνέβαλλε στις προσπάθειες αυτές·

- να βοηθηθεί το Κοσσυφοπέδιο να αξιολογήσει τις πολιτικές εσωτερικού ελέγχου των δημόσιων οικονομικών και εξωτερικού ελέγχου σύμφωνα με τα διεθνή πρότυπα και τις βέλτιστες πρακτικές στην ΕΕ·

- να συνεχιστεί η παροχή βοήθειας στην UNMIK και στα προσωρινά όργανα αυτοδιοίκησης για την ευθυγράμμιση της νομοθεσίας και των διαδικασιών στους τομείς των τελωνειακών και φορολογικών υπηρεσιών με τα πρότυπα και τη βέλτιστη πρακτική στην ΕΕ. Να παρασχεθεί βοήθεια στο Υπουργείο Οικονομικών και Οικονομίας για τη δημιουργία ικανοτήτων σε θέματα χάραξης φορολογικής πολιτικής και βελτίωσης των φορολογικών εσόδων, ιδίως του ΦΠΑ·

- να συνεχιστεί η παροχή συνδρομής για την ανάπτυξη βιώσιμου και συνεκτικού στατιστικού συστήματος με την υποστήριξη της EUROSTAT, ιδίως μέσω της ενίσχυσης της ικανότητας της Στατιστικής Υπηρεσίας του Κοσσυφοπεδίου να αναπτύξει ένα σύστημα εθνικών λογαριασμών. Η Επιτροπή θα παρακολουθήσει επίσης εκ του σύνεγγυς την πρώτη απογραφή πληθυσμού και κατοικιών στο Κοσσυφοπέδιο . Για το σκοπό αυτό, οι αρχές οφείλουν να αναθεωρήσουν προσεκτικά το χρονοδιάγραμμα και τις προπαρασκευαστικές εργασίες για την απογραφή, προκειμένου να εξασφαλιστούν η αξιοπιστία τους και η διενέργειά τους σε πλήρη συμφωνία με τα διεθνή πρότυπα. Η αυξημένη προσοχή που δίνεται στην απογραφή δεν πρέπει να υπονομεύσει τις προσπάθειες της Στατιστικής Υπηρεσίας για την ανάπτυξη ενός σταθερού συστήματος εθνικών λογαριασμών.

Η πορεία προς την πλήρη ένταξη του Κοσσυφοπεδίου στην περιφερειακή οικονομία

Σύμφωνα με την απόφαση 1244 του Συμβουλίου Ασφαλείας των Ηνωμένων Εθνών, η συμμετοχή του Κοσσυφοπεδίου στα περιφερειακά φόρα και στη διαπραγμάτευση διεθνών συμφωνιών εμπίπτει στη δικαιοδοσία της UNMIK, η οποία ενεργεί εξ ονόματος των προσωρινών οργάνων αυτοδιοίκησης. Ωστόσο, απαιτείται η συμμετοχή των αρμόδιων υπουργείων στις πρωτοβουλίες αυτές προκειμένου να διασφαλιστεί ότι η κυβέρνηση του Κοσσυφοπεδίου είναι πλήρως σε θέση να εκπληρώσει τις υποχρεώσεις που υπέχει δυνάμει του Συνταγματικού πλαισίου αυτονομίας.

Εμπόριο . Η Επιτροπή θα εξακολουθήσει να βοηθά το Κοσσυφοπέδιο ώστε αυτό να κάνει την καλύτερη δυνατή χρήση των αυτόνομων εμπορικών μέτρων [4] της ΕΚ, ιδίως με τη στήριξη της χάραξης εμπορικών και τελωνειακών πολιτικών, της τήρησης των υγειονομικών και φυτοϋγειονομικών προδιαγραφών, καθώς και των διαρθρωτικών μεταρρυθμίσεων με σκοπό τη βελτίωση της βάσης των εξαγωγών. Σε εύθετο χρόνο, η Επιτροπή ενδέχεται να επανεξετάσει τους όρους που ισχύουν για τις εισαγωγές κλωστοϋφαντουργικών προϊόντων από το Κοσσυφοπέδιο.

Η Επιτροπή θα εξακολουθήσει να υποστηρίζει την UNMIK για την τήρηση της δέσμευσης που ανέλαβε να διαπραγματεύεται και να εφαρμόζει διμερείς συμφωνίες ελευθέρων συναλλαγών με τις ενδιαφερόμενες γειτονικές χώρες (λαμβανομένων δεόντως υπόψη των φορολογικών περιορισμών), δυνάμει του Μνημονίου για την ελευθέρωση και τη διευκόλυνση του εμπορίου στη Νοτιοανατολική Ευρώπη , που συνήφθη στο πλαίσιο του συμφώνου σταθερότητας . Με τον τρόπο αυτόν, το Κοσσυφοπέδιο θα μπορέσει να επωφεληθεί από την ελευθέρωση του περιφερειακού εμπορίου.

Περιβάλλον . Η Επιτροπή θα ενθαρρύνει τη συμμετοχή του Κοσσυφοπεδίου στις υπάρχουσες περιφερειακές πρωτοβουλίες στον τομέα του περιβάλλοντος, όπως το Περιφερειακό πρόγραμμα περιβαλλοντικής ανασυγκρότησης για τη Νοτιοανατολική Ευρώπη (REREP) και το Δίκτυο περιβαλλοντικής κανονιστικής συμμόρφωσης και επιβολής για την προσχώρηση (ECENA).

Ενέργεια . Λόγω της γεωγραφικής του θέσης στο κέντρο των Βαλκανίων και των εκτεταμένων κοιτασμάτων άνθρακα που διαθέτει, το Κοσσυφοπέδιο μπορεί εν δυνάμει να διαδραματίσει σημαντικό ρόλο στην ανάπτυξη της περιφερειακής αγοράς ενέργειας. Το συγκριτικό πλεονέκτημα του Κοσσυφοπεδίου θα μπορούσε να αξιοποιηθεί με μια υπερσύγχρονη καθαρή τεχνολογία άνθρακα για ηλεκτροπαραγωγή. Λόγω των αναμενόμενων προβλημάτων εφοδιασμού ηλεκτρικής ενέργειας στην περιοχή, υπόσχονται πολλά οι αναπτυξιακές προοπτικές στον τομέα αυτόν – με την επιφύλαξη της διενέργειας διεξοδικής αξιολόγησης των περιβαλλοντικών επιπτώσεων. Η Επιτροπή θα συνδράμει το υπουργείο Ενέργειας ώστε αυτό να αναπτύξει μια στρατηγική που να βασίζεται στα συγκριτικά πλεονεκτήματα του σχετικού τομέα.

Η Επιτροπή διευκόλυνε τη συμμετοχή της UNMIK, η οποία εκπροσωπεί το Κοσσυφοπέδιο, στη συνθήκη για την ίδρυση της κοινότητας ενέργειας για τη Νοτιοανατολική Ευρώπη που πρόκειται να συναφθεί εφέτος. Η Επιτροπή θα επιχειρήσει να διασφαλίσει ότι το Κοσσυφοπέδιο θα εκπροσωπείται σε όλους τους φορείς που διαδραματίζουν ένα ρόλο στη μεταρρύθμιση της αγοράς της ενέργειας και ασκούν κανονιστικά καθήκοντα τα οποία επηρεάζουν το Κοσσυφοπέδιο.

Μεταφορές . Η ανάπτυξη των μεταφορών στο Κοσσυφοπέδιο περιλαμβάνεται στις περιφερειακές πρωτοβουλίες, όπως η εφαρμογή του μνημονίου συμφωνίας για την ανάπτυξη του βασικού περιφερειακού δικτύου μεταφορών της Νοτιοανατολικής Ευρώπης, το οποίο υπέγραψε η UNMIK για λογαριασμό του Κοσσυφοπεδίου.

Αεροπορία . Η Ευρωπαϊκή Επιτροπή συμπεριέλαβε το Κοσσυφοπέδιο στην πρόσφατα δρομολογηθείσα πρωτοβουλία, η οποία επεκτείνει στα Δυτικά Βαλκάνια τον «ενιαίο ευρωπαϊκό ουρανό» και τον «κοινό ευρωπαϊκό εναέριο χώρο» .

Τηλεπικοινωνίες . Ο τομέας των ηλεκτρονικών επικοινωνιών διαδραματίζει σημαντικό ρόλο στη γενική οικονομική ανάπτυξη. Το Κοσσυφοπέδιο θα συμμετάσχει ενεργά στις περιφερειακές πρωτοβουλίες για την προετοιμασία της υιοθέτησης του κεκτημένου στον τομέα των ηλεκτρονικών επικοινωνιών.

Προκειμένου να παρακολουθεί την πρόοδο που επιτελείται, η Επιτροπή θα ξεκινήσει έναν τακτικό διάλογο για τα οικονομικά θέματα με τις αρχές του Κοσσυφοπεδίου, στο πλαίσιο των συσκέψεων που συνδέονται με το μηχανισμό παρακολούθησης της Διαδικασίας Σταθεροποίησης και Σύνδεσης.

Δημιουργία θεσμικών ικανοτήτων

Η ευρωπαϊκή προοπτική πρέπει να καταστεί αναπόσπαστο μέρος όλων των πολιτικών στο Κοσσυφοπέδιο. Η δημιουργία, με την υποστήριξη της ΕΕ, ενός Γραφείου για τη διαδικασία ευρωπαϊκής ολοκλήρωσης, υπό την αιγίδα του γραφείου του πρωθυπουργού, αποτελεί σημαντικό βήμα προς την κατεύθυνση αυτή. Το εν λόγω γραφείο συνεργάζεται στενά με το Γραφείο ευρωπαϊκής ολοκλήρωσης της UNMIK και το Γραφείο του στρατηγικού συντονιστή, που υπάγεται στον ειδικό αντιπρόσωπο του Γενικού Γραμματέα του ΟΗΕ. Τα σχέδια για τη συγκρότηση Επιτροπής ευρωπαϊκής ολοκλήρωσης στο πλαίσιο της Συνέλευσης του Κοσσυφοπεδίου συνιστούν θετική εξέλιξη.

Συνεργασία με τα όργανα για την προσέγγισή τους με τα ευρωπαϊκά πρότυπα

Μία από τις σημαντικότερες προκλήσεις για το Κοσσυφοπέδιο θα είναι να αναπτύξει πλήρως λειτουργικές διοικήσεις οι οποίες θα είναι ικανές να ανταποκρίνονται στις ανάγκες των πολιτών. Επιβάλλεται η μεταρρύθμιση της δημόσιας διοίκησης σε όλα τα επίπεδα.

Η ΕΕ συνδράμει ήδη την προσωρινή κυβέρνηση να ενισχύσει την ευθύνη και τη λογοδοσία των υπουργείων που εμπίπτουν στην τρέχουσα σφαίρα αρμοδιοτήτων της. Το 2005, η Επιτροπή θα συμβάλει στην εφαρμογή του Σχεδίου αξιολόγησης των ικανοτήτων του Κοσσυφοπεδίου. Από το 2006 κι έπειτα, διάφορα προγράμματα αδελφοποίησης θα επιτρέπουν σε εμπειρογνώμονες από τα κράτη μέλη της ΕΕ να εργάζονται ως σύμβουλοι στα θεσμικά όργανα του Κοσσυφοπεδίου.

Έχει θεμελιώδη σημασία για το σεβασμό του κράτους δικαίου, για τα ανθρώπινα δικαιώματα, για τα δικαιώματα των μειονοτήτων και για την οικονομική ανάπτυξη να επιτελεσθεί πρόοδος στους τομείς της δικαιοσύνης, της ελευθερίας και της ασφάλειας, διότι έτσι επηρεάζεται η πρόοδος του Κοσσυφοπεδίου σε πολυάριθμους τομείς. Ζωτική σημασία έχει η καταπολέμηση του οργανωμένου εγκλήματος και της διαφθοράς. Εν αναμονή περαιτέρω αποσαφηνίσεων σχετικά με τα σχέδια της UNMIK όσον αφορά μελλοντικές μεταφορές στους τομείς της οικονομικής ανάπτυξης (συμπεριλαμβανομένων των τελωνείων), της αστυνόμευσης και της δικαιοσύνης, η Επιτροπή έχει δεσμεύσει κονδύλια για την παροχή βοήθειας στα τοπικά όργανα με σκοπό την προετοιμασία τους για τη διαχείριση νέων καθηκόντων στους εν λόγω τομείς.

Το Γραφείο ανταλλαγής πληροφοριών τεχνικής βοήθειας (TAIEX) θα βοηθήσει την προσωρινή κυβέρνηση να βελτιώσει την ικανότητά της να νομοθετεί σύμφωνα με τα πρότυπα της ΕΕ και, στη συνέχεια, θα την συνδράμει για την εφαρμογή και επιβολή της νομοθεσίας. Η Επιτροπή θα χρηματοδοτήσει επίσης τη δημιουργία μιας περιφερειακής ανώτατης σχολής για τη μεταρρύθμιση της δημόσιας διοίκησης, ώστε να δοθεί η ευκαιρία στους δημόσιους υπάλληλους του Κοσσυφοπεδίου να παρακολουθήσουν προγράμματα κατάρτισης με τους ομολόγους τους άλλων ζωνών της περιοχής.

Επιπλέον, η ανάπτυξη ελεύθερων, ανεξάρτητων και επαγγελματικών μέσων ενημέρωσης αποτελεί βασικό στοιχείο της διαδικασίας εκδημοκρατισμού. Η συμμόρφωση με τα ευρωπαϊκά πρότυπα σχετικά με τα μέσα ενημέρωσης θα αποτελέσει αντικείμενο παρακολούθησης από την Ευρωπαϊκή Επιτροπή σε συνεργασία με το Συμβούλιο της Ευρώπης.

Υποστήριξη της αποστολής των Ηνωμένων Εθνών στο Κοσσυφοπέδιο

Η Ευρωπαϊκή Ένωση θα εξακολουθήσει να παρέχει τη σθεναρή πολιτική και οικονομική υποστήριξή της στην UNMIK, ιδίως μέσω της χρηματοδότησης του πυλώνα IV. Η αποσαφήνιση του ρόλου και των καθηκόντων της Ευρωπαϊκής Επιτροπής και της UNMIK στο πλαίσιο του εν λόγω πυλώνα, με την υποστήριξη της έδρας του ΟΗΕ, θα συμβάλει στη βελτίωση των επιδόσεων. Η εντολή αυτή θα παράσχει στον ειδικό αντιπρόσωπο του Γενικού Γραμματέα του ΟΗΕ μια σαφή αλυσίδα ευθυνών όσον αφορά τις επιχειρήσεις του πυλώνα IV, δυνάμει της απόφασης 1244 του Συμβουλίου Ασφαλείας των Ηνωμένων Εθνών. Με τον τρόπο αυτόν θα αυξηθεί η αποτελεσματικότητα του εν λόγω πυλώνα, πράγμα που θα συμβάλει στη συνέργειά του με άλλους πυλώνες της UNMIK και με την κυβέρνηση του Κοσσυφοπεδίου.

Μελλοντική παρουσία της ΕΕ στο Κοσσυφοπέδιο

Από τότε που η ΕΕ ενίσχυσε την παρουσία της στο Κοσσυφοπέδιο, το 2004, ο επικεφαλής του γραφείου συνδέσμου της Ευρωπαϊκής Επιτροπής και ο προσωπικός αντιπρόσωπος του Ύπατου Εκπροσώπου/Γενικού Γραμματέα (ΥΕ/ΓΓ) συνεργάζονται στενά με την Ευρωπαϊκή Υπηρεσία για την Ανασυγκρότηση και τα κράτη μέλη της ΕΕ.

Το Συμβούλιο Γενικών Υποθέσεων της 21-22 Φεβρουαρίου κάλεσε τον ΥΕ/ΓΓ και την Επιτροπή να προβληματιστούν σχετικά με τη μεσοπρόθεσμη μελλοντική συμβολή της ΕΕ. Στο πλαίσιο του εν λόγω προβληματισμού, η Επιτροπή είναι αποφασισμένη να διασφαλίσει ότι η μελλοντική διεθνής παρουσία θα είναι εξορθολογισμένη και ολοκληρωμένη, ότι δεν θα υποκαθιστά τους τοπικούς παράγοντες και ότι θα διευκολύνει την πρόοδο του Κοσσυφοπεδίου σχετικά με τη Διαδικασία Σταθεροποίησης και Σύνδεσης. Από την άποψη αυτή, πρέπει να ληφθούν υπόψη και οι χρηματοδοτικές επιπτώσεις για τον κοινοτικό προϋπολογισμό.

Χρηματοδοτική βοήθεια

Το Κοσσυφοπέδιο έχει σημαντικές ανάγκες βοήθειας τόσο για τη δημιουργία θεσμών όσο και από χρηματοδοτική άποψη, ιδίως στους τομείς της συντήρησης των υποδομών και των επενδύσεων. Δεδομένων των αδυναμιών του φορολογικού του συστήματος, το Κοσσυφοπέδιο θα χρειαστεί να εξακολουθήσει μεσοπρόθεσμα να στηρίζεται στην υποστήριξη των χορηγών. Προκειμένου να επιτύχει τους πολιτικούς της στόχους, η Επιτροπή θα πρέπει να εξασφαλίσει επαρκή ροή κονδυλίων. Το 2005-2006, θα χορηγηθεί στο Κοσσυφοπέδιο πρόσθετη βοήθεια ύψους 114 εκατ. ευρώ βάσει του προγράμματος κοινοτικής βοήθειας για την ανασυγκρότηση, την ανάπτυξη και τη σταθεροποίηση (CARDS). Προς το παρόν, η εν λόγω βοήθεια εστιάζεται στη δημιουργία θεσμών, ιδίως για την εφαρμογή των προϋποθέσεων για το Κοσσυφοπέδιο.

Από το 2007, ο κανονισμός για το προενταξιακό μέσο (IPA) θα διαδεχτεί τον κανονισμό CARDS. Ο κανονισμός IPA προορίζεται να υποστηρίξει την πρόοδο της περιοχής προς την προσχώρηση. Το εν λόγω μέσο θα προβλέπει ορισμένη ευελιξία για να ανταποκρίνεται στις εξελισσόμενες ανάγκες. Η Επιτροπή θα έχει επίσης στη διάθεσή της και άλλα μέσα RELEX για την αντιμετώπιση μελλοντικών εξελίξεων.

Η τεχνική βοήθεια και η δημιουργία θεσμών είναι σημαντικές, αλλά δεν επαρκούν για να τονώσουν την οικονομική ανάπτυξη. Απαιτούνται επίσης βασικές επενδύσεις στις υποδομές.

Η Επιτροπή είναι έτοιμη να εξετάσει το ενδεχόμενο χορήγησης έκτακτου προϋπολογισμού βοήθειας στο Κοσσυφοπέδιο, σε συνεργασία με το ΔΝΤ, την Παγκόσμια Τράπεζα και τους διμερείς χορηγούς. Η βοήθεια αυτή θα εξαρτηθεί από την εκτίμηση αναγκών, η οποία θα βασίζεται σε αξιόπιστο Μεσοπρόθεσμο πλαίσιο δαπανών και στην πρόοδο στον τομέα των διαρθρωτικών μεταρρυθμίσεων.

Σε στενή συνεργασία με τον πυλώνα IV της UNMIK και τα προσωρινά όργανα αυτοδιοίκησης, η Επιτροπή θα αναλάβει δραστηριότητες για την τόνωση των επενδύσεων στο Κοσσυφοπέδιο, μέσω της κινητοποίησης των διεθνών χρηματοπιστωτικών ιδρυμάτων (ΔΧΙ), κυρίως της Ευρωπαϊκής Τράπεζας Επενδύσεων, καθώς και των χορηγών και των διεθνών επενδυτών. Τα κράτη μέλη της ΕΕ και ο Πολυμερής Οργανισμός για την Εγγύηση των Επενδύσεων θα μπορούσαν επίσης να συμβάλουν στην ενίσχυση της εμπιστοσύνης των επενδυτών μέσω της δημιουργίας μηχανισμών εγγύησης των επενδύσεων.

Η βελτίωση του συντονισμού μεταξύ χορηγών έχει θεμελιώδη σημασία. Τα προσωρινά όργανα πρέπει να μετατοπιστούν από μια προσέγγιση με άξονα αυτόνομα έργα προς μια προσέγγιση που να καλύπτει το σύνολο του δημόσιου τομέα, ώστε να υπάρξει περιθώριο για έναν περισσότερο μακροπρόθεσμο ορίζοντα όσον αφορά τις μελέτες σχεδιασμού και την αξιολόγηση της βιωσιμότητας, του κινδύνου και της διατηρησιμότητας. Η προσωρινή κυβέρνηση πρέπει να διευθύνει το διάλογο με τους χορηγούς για να εξασφαλίσει τη συμμετοχή των δικαιούχων εταίρων και οργάνων, λαμβάνοντας ταυτόχρονα δεόντως υπόψη τις ικανότητες απορρόφησης. Στο μέλλον, η παρακολούθηση ειδικών δεικτών επιδόσεων και η εφαρμογή μεταρρυθμίσεων θα διαδραματίσουν σημαντικότερο ρόλο.

Το Κοσσυφοπέδιο και η περιοχή: κοινή πορεία προς την Ευρώπη

Δεδομένου ότι η σταθερότητα του Κοσσυφοπεδίου συνδέεται στενά με εκείνη των γειτονικών χωρών, το μέλλον του έχει καθοριστική σημασία για τη γενική επιτυχία της πολιτικής της ΕΕ στα Βαλκάνια. Το Κοσσυφοπέδιο πρέπει να αναλάβει ρόλο εποικοδομητικού εταίρου στα Δυτικά Βαλκάνια, ο οποίος δεν αποτελεί κίνδυνο ούτε για την ασφάλεια ούτε για την ευημερία της περιοχής. Η δέσμευση της ΕΕ και η βοήθεια που παρέχει στο Κοσσυφοπέδιο πρέπει να συνοδεύονται από τη σθεναρή δέσμευση των προσωρινών οργάνων αυτοδιοίκησης για χρήστη διακυβέρνηση και την εγκαθίδρυση κατάλληλης διοικητικής συνεργασίας με τις γειτονικές χώρες, ώστε να μειωθούν οι απειλές για τη δημόσια ασφάλεια και να νομιμοποιηθούν οι διασυνοριακές οικονομικές δραστηριότητες στην περιοχή.

Ενθάρρυνση των περιφερειακών πρωτοβουλιών

Μέσω του περιφερειακού προγράμματος CARDS, η ΕΕ υποστηρίζει τις περιφερειακές πρωτοβουλίες σε ένα ευρύ φάσμα τομέων. Από το 2005, η Επιτροπή θα προωθεί τη διοργάνωση περιφερειακών εκδηλώσεων στο Κοσσυφοπέδιο και θα ενθαρρύνει τους εταίρους από την ΕΕ και τα Δυτικά Βαλκάνια να εντάξουν πλήρως το Κοσσυφοπέδιο σε άλλες περιφερειακές πρωτοβουλίες. Το πρώτο παράδειγμα, το 2005, θα είναι η διοργάνωση της σύσκεψης περιφερειακού συντονισμού σχετικά με τον Ευρωπαϊκό χάρτη για τις μικρές επιχειρήσεις στην Πρίστινα από 27 έως 29 Απριλίου.

Προσέγγιση της Ευρώπης με τον πληθυσμό του Κοσσυφοπεδίου

Το Κοσσυφοπέδιο πρέπει να βγει από τον κλοιό που το περιβάλλει, για να αποτελέσει ο πληθυσμός του αναπόσπαστο τμήμα της ευρωπαϊκής οικογένειας. Η κοινωνία των πολιτών του Κοσσυφοπεδίου χρειάζεται να έχει ευρείες επαφές με τις αντίστοιχες κοινωνίες της Ευρώπης. Τα κράτη μέλη θα μπορούσαν να διαδραματίσουν βασικό ρόλο για την επίτευξη του στόχου αυτού, ιδίως μέσω της αύξησης της ικανότητας διεκπεραίωσης των αιτήσεων θεωρήσεων από τα προξενεία , ώστε να λαμβάνονται ταχύτερα οι αποφάσεις σχετικά με την έκδοση θεωρήσεων.

Το Κοσσυφοπέδιο έχει το νεότερο πληθυσμό στην Ευρώπη. Η νεολαία του αποτελεί το κύριο πλεονέκτημά του, από πλευράς τόσο οικονομικής ανάπτυξης όσο και συμφιλίωσης, αλλά η βέλτιστη αξιοποίηση του πλεονεκτήματος αυτού εξαρτάται από την αύξηση της βοήθειας για τις μεταρρυθμίσεις στον εκπαιδευτικό τομέα. Η Επιτροπή άνοιξε ένα γραφείο για τη διαχείριση του προγράμματος τριτοβάθμιας εκπαίδευσης TEMPUS στην Πρίστινα και ενθαρρύνει τους σπουδαστές του Κοσσυφοπεδίου να υποβάλουν αίτηση για να παρακολουθήσουν προγράμματα μάστερ Eramus Mundus στην ΕΕ.

Προώθηση της επιστροφής των εσωτερικά εκτοπισμένων ατόμων στις εστίες τους και της βιώσιμης μεταχείρισης των μειονοτήτων

Η εθνοτική βία είναι τελείως απαράδεκτη. Οι ταραχές του Μαρτίου 2004 θα πρέπει να μην επαναληφθούν ποτέ. Η δημιουργία μιας σταθερής, ασφαλούς και πολυεθνοτικής κοινωνίας στο Κοσσυφοπέδιο βρίσκεται στην καρδιά των πολιτικών προϋποθέσεων που θέτει η ΕΕ για την χορήγηση βοήθειας. Το Κοσσυφοπέδιο απέχει ακόμη πάρα πολύ από το να επιτύχει τη δημιουργία μιας κοινωνίας η οποία σέβεται πλήρως τα άτομα κάθε εθνοτικής καταγωγής. Η υπηρεσία για την επιστροφή των εκτοπισμένων στις εστίες τους και τις μειονοτικές κοινότητες της UNMIK πρέπει να εξασφαλίσει την ανάπτυξη μιας διαρκούς διαδικασίας επανόδου και ενός καλύτερου περιβάλλοντος για όλες τις κοινότητες του Κοσσυφοπεδίου, σε στενή συνεργασία με το νεοσυσταθέν Υπουργείο Επιστροφών και Μειονοτικών Κοινοτήτων, τα προσωρινά όργανα αυτοδιοίκησης και τους άλλους σημαντικούς παράγοντες, όπως η Ύπατη Αρμοστεία του ΟΗΕ για τους Πρόσφυγες (UNHCR) και οι διεθνείς χορηγοί. Επιπλέον, η Επιτροπή συνεργάζεται στενά με το Συμβούλιο της Ευρώπης για να βοηθήσει τις αρχές του Κοσσυφοπεδίου να αποκαταστήσουν τα πολιτιστικά και θρησκευτικά μνημεία .

Σχέσεις με το Βελιγράδι

Η Ευρωπαϊκή Ένωση έχει δηλώσει σαφώς ότι ένας ανοικτός και εποικοδομητικός απευθείας διάλογος μεταξύ Βελιγραδίου και Πρίστινας είναι ο μόνος τρόπος προόδου. Ο «απευθείας διάλογος» δρομολογήθηκε τον Οκτώβριο του 2003 και η πρώτη σύσκεψη των ομάδων εργασίας για την ενέργεια και τα αγνοούμενα πρόσωπα πραγματοποιήθηκε στις αρχές Μαρτίου 2004. Εντούτοις, τα βίαια γεγονότα που ακολούθησαν έθεσαν τέρμα στη θετική αυτή αρχή. Οι σχετικές συναντήσεις θα ξαναρχίσουν τώρα και η ΕΕ θα ορίσει τον πρόεδρο της ομάδας εργασίας για την ενέργεια.

Η ΕΕ ενθάρρυνε αδιάλειπτα όλες τις κοινότητες να συμμετάσχουν πλήρως στα προσωρινά όργανα αυτοδιοίκησης, θεωρώντας ότι είναι ο καλύτερος τρόπος να εξασφαλιστεί ότι θα ληφθούν υπόψη οι θεμιτές ανησυχίες τους. Οι σέρβοι ηγέτες του Κοσσυφοπεδίου θα μπορούσαν να συνεισφέρουν εποικοδομητικά στη μεταρρύθμιση των τοπικών οργάνων αυτοδιοίκησης καθώς και στην ασφάλεια και την ελεύθερη κυκλοφορία. Είναι επίσης ανάγκη να διαδραματίσουν θετικό ρόλο στην επανέναρξη του διαλόγου και στην ανάληψη δέσμευσης του Βελιγραδίου για το μέλλον του Κοσσυφοπεδίου.

Η ΕΕ διαβεβαίωσε το Βελιγράδι ότι οι δικές του προσδοκίες ένταξης δεν πρόκειται να παραμεριστούν λόγω της διευθέτησης του καθεστώτος του Κοσσυφοπεδίου. Στην πραγματικότητα, μια εποικοδομητική στάση απέναντι στη διευθέτηση του καθεστώτος του Κοσσυφοπεδίου θα διευκόλυνε την πορεία του Βελιγραδίου προς την Ευρωπαϊκή Ένωση. Τόσο το Βελιγράδι όσο και η Πρίστινα πρέπει να επωφεληθούν από τη μοναδική ευκαιρία που τους παρέχει η κοινή τους ευρωπαϊκή προοπτική για να εξεύρουν ένα πεδίο διαλόγου και συνεργασίας.

Συμπεράσματα

Με την παρούσα ανακοίνωση, η Επιτροπή αναλαμβάνει τη δέσμευση: 1) να δώσει προσοχή στην ειδική κατάσταση και τις ιδιαίτερες ανάγκες του Κοσσυφοπεδίου για την πρόοδό του στο πλαίσιο της Διαδικασίας Σταθεροποίησης και Σύνδεσης· 2) να εξακολουθήσει να κινητοποιεί τους πόρους και την εμπειρογνωμοσύνη που διαθέτει για να παράσχει μια περισσότερο διορατική υποστήριξη στις ανάγκες ανάπτυξης και μεταρρύθμισης του Κοσσυφοπεδίου και 3) να ξεκινήσει διαβουλεύσεις υψηλού επιπέδου με τους κύριους διεθνείς παράγοντες με σκοπό την ανάπτυξη συντονισμένης πολιτικής προσέγγισης για το Κοσσυφοπέδιο.

Η Επιτροπή προτίθεται να συμβάλει στην εφαρμογή της απόφασης 1244 του Συμβουλίου Ασφαλείας των Ηνωμένων Εθνών, υποστηρίζοντας τα προσωρινά όργανα αυτοδιοίκησης όσον αφορά τη διαχείριση των δημόσιων υποθέσεων του Κοσσυφοπεδίου με αποτελεσματικότητα και υπευθυνότητα. Επιπλέον, η Επιτροπή θα συνεργαστεί στενά με τον ΓΓ/ΥΕ και την προεδρία, σύμφωνα με το αίτημα του Συμβουλίου Γενικών Υποθέσεων της 21-22 Φεβρουαρίου. Θα εξακολουθήσει να συμβάλλει, στο πλαίσιο των αρμόδιων φορέων οι οποίοι θα διευθύνουν τις συζητήσεις για το καθεστώς, στο να καταστεί η ευρωπαϊκή προοπτική του Κοσσυφοπεδίου διαχειρίσιμη πραγματικότητα.

Προκειμένου να δοθεί νέα ώθηση στη δράση της ΕΕ στο Κοσσυφοπέδιο και να υλοποιηθούν επιτυχώς οι ενέργειες που περιγράφονται στην παρούσα ανακοίνωση, ο προϋπολογισμός της ΕΚ θα πρέπει να διαθέσει κατάλληλους χρηματοδοτικούς πόρους, ενώ τα κράτη μέλη θα πρέπει να εντείνουν τις διμερείς προσπάθειές τους. Η Επιτροπή καλεί τον ΟΗΕ να εγκρίνει τη συμφωνημένη εντολή για τον πυλώνα IV της UNMIK.

Η Επιτροπή θα εξακολουθήσει να βοηθά το Κοσσυφοπέδιο στην πρόοδό του προς τις ευρωπαϊκές προσδοκίες του, υπό τον όρο ότι οι πολιτικοί ηγέτες του Κοσσυφοπεδίου επιδείξουν σαφή δέσμευση υπέρ του σεβασμού των δημοκρατικών αρχών, των ανθρώπινων δικαιωμάτων, της προστασίας των μειονοτήτων, του κράτους δικαίου, της οικονομικής μεταρρύθμισης της αγοράς και των αξιών στις οποίες βασίζεται η Ευρωπαϊκή Ένωση.[5] Τελικά, το μέλλον του Κοσσυφοπεδίου είναι στα χέρια του λαού του, ο οποίος οφείλει να καταβάλει κάθε προσπάθεια για να εξασφαλιστεί η εφαρμογή των προϋποθέσεων, πράγμα που αποτελεί όρο εκ των ων ουκ άνευ για την επίτευξη του στόχου της ευρωπαϊκής ένταξης.

[1] Το Κοσσυφοπέδιο βρίσκεται επί του παρόντος υπό τη διοίκηση της UNMIK (Αποστολής των Ηνωμένων Εθνών στο Κοσσυφοπέδιο), σύμφωνα με την απόφαση 1244 (1999) του Συμβουλίου Ασφαλείας των Ηνωμένων Εθνών.

[2] «Το Συμβούλιο τόνισε επίσης ότι το Κοσσυφοπέδιο δεν πρόκειται να επιστρέψει στην κατάσταση που επικρατούσε πριν από το 1999. Είναι αδιανόητο άλλο σχήμα εκτός από ένα πολυεθνικό και δημοκρατικό Κοσσυφοπέδιο, που θα εξασφαλίζει την αποτελεσματική προστασία των μειονοτήτων, θα συντηρεί την πολιτιστική και θρησκευτική κληρονομιά όλων των κοινοτήτων και θα σέβεται το δικαίωμα όλων των προσφύγων και εκτοπισμένων να επιστρέψουν, θα συμβάλλει στη σταθερότητα της περιοχής και θα συντάσσεται με τις αρχές και τους κανόνες της ΕΕ.»

[3] Απόφαση 2004/520/ΕΚ του Συμβουλίου.

[4] Κανονισμός (ΕΚ) αριθ. 2007/2000 του Συμβουλίου.

[5] Σύμφωνα με τις προϋποθέσεις της Διαδικασίας Σταθεροποίησης και Σύνδεσης, που ορίστηκαν για τα Δυτικά Βαλκάνια κατά το Συμβούλιο Γενικών Υποθέσεων του Απριλίου 1997.